b'\n_START_ARTICLE_\nGerhard Michalski\n_START_SECTION_\n\xc5\xbdivljenjepis\n_START_PARAGRAPH_\nGerhard Michalski se je rodil 25. junija 1917 v Augsdorfu v Mansfeldu. Leta 1940 je s \xc4\x8dinom poro\xc4\x8dnika za\xc4\x8del svojo kariero lovskega pilota v JG 53. Dodeljen je bil v Gruppenstab 6./JG 53, svojo prvo zra\xc4\x8dno zmago pa je dosegel 31. marca 1940, ko je v bli\xc5\xbeini francoske meje sestrelil francoskega lovca Morane-Saulnier. Kasneje je sodeloval tudi v bitki za Britanijo in tam dosegel osem zra\xc4\x8dnih zmag._NEWLINE_1. oktobra 1940 je bil imenovan za adjutanta II./JG 53, skupaj z enoto pa je bil ob za\xc4\x8detku invazije na Sovjetsko zvezo preme\xc5\xa1\xc4\x8den ne vzhodno fronto. Tam je do konca avgusta 1941 dosegel 13 zra\xc4\x8dnih zmag, kar je pomenilo 22 skupnih zmag. 1. oktobra 1941 je bil nadporo\xc4\x8dnik Michalski dodeljen kot Staffelkapit\xc3\xa4n k 4./JG 53, ki je imel bazo v Leeuwardenu na Nizozemskem. Konec novembra je bila enota prestavljena na Sicilijo, kjer je bila njena glavna naloga delovanje nad Malto. Tam je Michalski postal najbolj uspe\xc5\xa1en nem\xc5\xa1ki as v Sredozemlju, saj je tam dosegel 26 zmag._NEWLINE_1. junija 1942 je Michalski postal Gruppenkommandeur II./JG 53 in \xc5\xa1e isti dan dosegel svojo trideseto zra\xc4\x8dno zmago. 4. septembra je za 41 dose\xc5\xbeenih zra\xc4\x8dnih zmag prejel visoko odlikovanje, Vite\xc5\xa1ki kri\xc5\xbe \xc5\xbeeleznega kri\xc5\xbeca. Na svoji petstoti bojni nalogi se je 15. oktobra Michalski v zalivu Marsaxxlokk zapletel v spopad z britanskimi lovci Supermarine Spitfire. V boju je bil zadet, njegov Messerschmitt Bf 109 G-2 (W.Nr.10 484) pa je strmoglavil v morje. Michalskemu je uspelo iz padajo\xc4\x8dega letala \xc5\xa1e pravo\xc4\x8dasno izsko\xc4\x8diti s padalom, iz morja pa ga je re\xc5\xa1il nem\xc5\xa1ki hidroplan Dornier Do-24._NEWLINE_\xc5\xa0e isti mesec je bila II./JG 53 preme\xc5\xa1\xc4\x8dena v Tunizijo, kjer je Michalski do konca maja 1943 dosegel novih osem zmag, med njimi tudi svojo petdeseto, britanskega Spitfira, ki ga je sestrelil 1. januarja 1943 nad pristani\xc5\xa1kim mestom Bone Bone. Po nem\xc5\xa1kem porazu v Tuniziji je bila II./JG 53 konec maja preme\xc5\xa1\xc4\x8dena nazaj na Sicilijo. Tam je bil Michalski 18. junija v bli\xc5\xbeini Donnafucate s svojim Bf 109 G-6 (W.Nr. 16 362) ponovno sestreljen v boju s Spitfiri. Tudi tokrat mu je iz letala uspelo izsko\xc4\x8diti. V spopadu je bil ranjen in je, po tem, ko so ga iz morja re\xc5\xa1ili, od\xc5\xa1el na zdravljenje v bolni\xc5\xa1nico v Ragusi._NEWLINE_V enoto se je vrnil konec avgusta 1943, 1. septembra pa je s \xc4\x8dinom majorja za\xc4\x8dasno prevzel poveljstvo nad JG 53, ko je njen poveljnik, komodor, polkovnik G\xc3\xbcnther von Maltzahn zaradi malarije okreval v bolni\xc5\xa1nici. Von Maltzahn se je vrnil 28. septembra, Michalski pa se je vrnil v II./JG 53._NEWLINE_Novembra 1943 je bila II./JG 53 spet preme\xc5\xa1\xc4\x8dena. Tokrat so jo prestavili v Avstrijo, kjer je postala njena glavna naloga obramba rajha. Michalski je 2. novembra zabele\xc5\xbeil svojo \xc5\xa1estdeseto zmago, 24. aprila 1944 pa je psotal komodor JG z.b.V s sede\xc5\xbeem v Kasslu v Nem\xc4\x8diji, ustanovili pa so jo za nadzor nad skupinami III./JG 3, I./JG 5, II./JG 27, III./JG 54 in II./JG 53._NEWLINE_1. maja 1944 je bil Michelski s svojim Messerschmittom Bf 109 G-6 (W.Nr. 440 232) spet sestreljen in ranjen v zra\xc4\x8dnem spopadu. Po okrevanju je bil 20. maja preme\xc5\xa1\xc4\x8den v Verbandsf\xc3\xbchrerschule generalne uprave \xc5\xa1ol za lovske pilote, 21. julija pa v Stabsstaffel I./JG 11. \xc5\xbde 18. avgusta 1944 je bil imenovan za komodorja JG 4, 25. novembra pa je za 72 dose\xc5\xbeenih zra\xc4\x8dnih zmag prejel hrastove liste k vite\xc5\xa1kemu kri\xc5\xbeu (Nr. 667). Svojo zadnjo, 73. zmago je dosegel 8. marca 1945 nad zahodno fronto. Vojno je pre\xc5\xbeivel s \xc4\x8dinom podpolkovnika, 22. februarja 1946 pa je do\xc5\xbeivel hudo prometo nesre\xc4\x8do, v kateri je utrpel tako hude po\xc5\xa1kodbe, da je kmalu za tem umrl v bolni\xc5\xa1nici v Kaltenkirchnu._NEWLINE_Gerhard Michalski je med drugo svetovno vojno na 652 bojnih nalogah dosegel 73. zra\xc4\x8dnih zmag, od katerih jih je 59 dosegel nad zahodnim boji\xc5\xa1\xc4\x8dem, med zmagami pa je bilo 13 te\xc5\xbekih \xc5\xa1tirimotornih bombnikov in 29 lovcev Supermarine Spitfire.'